Twee tieners vas vir seun se wurgdoodArgieffoto Twee seuns van onderskeidelik 15 en 16 jaar oud is in hegtenis geneem vir die moord op ŉ 16-jarige seun van Pampierstad by Hartswater in die Noord-Kaap. Maroela Media het vroeër berig ŉ verbyganger het Donderdag omstreeks 09:30 agter die Pampierstad-begraafplaas op die tiener se lyk afgekom. Die fietsketting waarmee hy vermoedelik verwurg is, was nog om sy nek. Kapt. Sergio Kock, Noord-Kaapse polisiewoordvoerder, sê die motief vir die moord kon nog nie vasgestel word nie. Die verdagtes is Maandag kort ná 12:00 aangekeer. Hulle sal binnekort in die plaaslike landdroshof verskyn. Die ondersoek duur voort. Enigiemand met inligting wat die polisie in hul ondersoek kan help, kan sers. Lebogang Tobolo by 073 763 2015 bel.